**Likumprojekta "Grozījumi Eiropas kooperatīvo sabiedrību likumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi Eiropas kooperatīvo sabiedrību likumā" (turpmāk – likumprojekts) nodrošinās Latvijas saistību izpildi pret Eiropas Savienību, nodrošinot nacionālā regulējuma atbilstību Eiropas Parlamenta un Padomes 2019. gada 20. jūnija Direktīvai (ES) 2019/1151, ar ko groza Direktīvu (ES) 2017/1132 attiecībā uz digitālo rīku un procesu izmantošanu sabiedrību tiesībās (turpmāk – Direktīva 2019/1151). Tādējādi tiks mainīta Uzņēmumu reģistra žurnāla ierakstu un dokumentu izsludināšanas kārtība, paredzot, ka ieraksti un dokumenti ar 2021. gada 1. augustu tiks izsludināti Uzņēmumu reģistra tīmekļvietnē (<https://info.ur.gov.lv>).  Likums stāsies spēkā 2021. gada 1. augustā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Direktīva 2019/1151[[1]](#footnote-1);  2020. gada 24. novembra likums "Grozījumi Oficiālo publikāciju un tiesiskās informācijas likumā", kas atceļ visiem informācijas iesniedzējiem maksu par oficiālajām publikācijām oficiālajā izdevumā "Latvijas Vēstnesis" no 2021. gada 1. janvāra.[[2]](#footnote-2) |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **1. Komercreģistra publicitāte**  Eiropas kooperatīvo sabiedrību darbību regulē Padomes 2003. gada 22. jūlija regulā (EK) Nr. 1435/2003 par Eiropas kooperatīvās sabiedrības (SCE) statūtiem[[3]](#footnote-3) (turpmāk — Regula Nr. 1435/2003) un Eiropas kooperatīvo sabiedrību likums. Regulas Nr. 1435/2003 12. pantā ir paredzēts, ka dokumentus un datu publicēšanu attiecībā uz Eiropas kooperatīvām sabiedrībām, kas jāpublisko saskaņā ar šo regulu, veic tā, kā paredzēts akciju sabiedrībām piemērojamos Eiropas kooperatīvo sabiedrību juridiskās adreses dalībvalsts tiesību aktos. Savukārt akciju sabiedrību publicitāti regulē Komerclikuma normas, kas tiek grozītas saskaņā ar Direktīvu 2019/1151.  Lai nacionālajā regulējumā ieviestu Direktīvu 2019/1151, kas attiecas uz komercreģistra (komercsabiedrību, t.sk. akciju sabiedrību) publicitāti, tika izstrādāti likumprojekti "Grozījumi Komerclikumā" un "Grozījumi likumā "Par Latvijas Republikas Uzņēmumu reģistru"", kas 2021. gada 11. februārī tika izsludināti Valsts sekretāru sanāksmē.  Ar likumprojektu "Grozījumi Komerclikumā" ir plānots mainīt līdzšinējo komercreģistra ierakstu un dokumentu izsludināšanas kārtību un paredzēt, ka ar izsludināšanu tiek saprasta komercreģistra ierakstu publiska pieejamība Uzņēmumu reģistra tīmekļvietnē (<https://info.ur.gov.lv>). Proti, ar likumprojektu "Grozījumi Komerclikumā" tiks paredzēts, ka visus komercreģistra ierakstus izsludina, komercreģistra iestādei nodrošinot to pirmreizēju publisku pieejamību tiešsaistē (<https://info.ur.gov.lv>). Ar 2021. gada 1. augustu komercreģistra ierakstu un dokumentu izsludināšana tiks nodrošināta Uzņēmumu reģistra tīmekļvietnē, līdz ar to, ņemot vērā grozījumus nacionālajā regulējumā, kas attiecas uz komercsabiedrībām (t.sk. akciju sabiedrībām), Eiropas kooperatīvo sabiedrību likumā minētie ieraksti turpmāk vairs netiks publicēti oficiālajā izdevumā "Latvijas Vēstnesis", bet publikācijas tiks veiktas Uzņēmumu reģistra tīmekļvietnē (<https://info.ur.gov.lv>).  Vienlaikus gan jāpatur prātā, ka ieraksti un dokumenti, kas tika izsludināti par Eiropas kooperatīvajām sabiedrībām, oficiālajā izdevumā "Latvijas Vēstnesis" līdz 2021. gada 30. jūlijam, arī pēc šo grozījumu spēkā stāšanās būs pieejami tikai oficiālajā izdevumā "Latvijas Vēstnesis" (šīs publikācijas netiks pārnestas uz Uzņēmumu reģistra tīmekļvietni). Tāpat arī saskaņā ar Regula Nr. 1435/2003 24. pantā noteikto un Eiropas kooperatīvo sabiedrību likuma 5. panta pirmajā daļā minētā regulas panta īstenošanai ietverto regulējumu, oficiālajā izdevumā "Latvijas Vēstnesis" arī turpmāk saglabāsies publikācijas par apvienošanās projektu un rakstveida ziņojumu, kurā ietvertas minētās regulas 24. pantā paredzētās ziņas. Turklāt, Eiropas kooperatīvo sabiedrību apvienošanās notiek ļoti retos gadījumos un apvienošanās līguma projekts būs redzams Uzņēmumu reģistra tīmekļvietnē, līdz ar to trešās personas, no Uzņēmumu reģistra tīmekļvietnes, jau varēs secināt, ka šāda apvienošanās ir notikusi un publikācija ir meklējama oficiālajā izdevumā "Latvijas Vēstnesis".  **2. Maksa par ziņu iesniegšanu un ieraksta izdarīšanu komercreģistrā un oficiālo publikāciju maksas atcelšana**  Direktīva 2019/1151 paredz, ka valsts nodeva par lēmuma pieņemšanu par reģistrāciju, attiecīgā ieraksta izdarīšanu un dokumentu pievienošanu reģistrācijas lietai nedrīkst pārsniegt saistītos administratīvos izdevumus. Līdz ar to, tika precizēta arī Eiropas komercsabiedrību likuma 5. panta septītā daļa un 7. panta ceturtā daļa, paredzot, ka valsts nodeva nepārsniegs administratīvos izdevumus.  2020. gada 24. novembra likums "Grozījumi Oficiālo publikāciju un tiesiskās informācijas likumā", atceļ visiem informācijas iesniedzējiem maksu par oficiālajām publikācijām oficiālajā izdevumā "Latvijas Vēstnesis" no 2021. gada 1. janvāra. Minētā likuma pārejas noteikumu 10. punkta redakcija noteic, ka, ja citā normatīvā aktā ir paredzēts, ka par oficiālo publikāciju ir maksājama noteikta maksa, pēc 2021. gada 1. janvāra šo maksu nepiemēro. Tāpēc no Eiropas komercsabiedrību regulējuma nepieciešams svītrot regulējumu, kuru jau kopš 2021. gada 1. janvāra nepiemēro, proti, regulējumu, kas nosaka publicēšanas (izsludināšanas) oficiālajā izdevumā "Latvijas Vēstnesis" izdevumu segšanas kārtību (t.sk., kas sedz izsludināšanas izmaksas) un izmaksu apmēru, un iekasēšanas kārtību (deleģējums Ministru kabinetam) – likuma 4. panta septītā daļa un 5. panta ceturtā daļa. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Uzņēmumu reģistrs, valsts sabiedrība ar ierobežotu atbildību "Latvijas Vēstnesis" (Latvijas Republikas oficiālais izdevējs). |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Eiropas ekonomiskās zonas dalībvalsts fiziskās un juridiskās personas, tostarp jebkuras personas, kas ir vai būs Eiropas kooperatīvo sabiedrību biedri, publisko tiesību juridiskās personas, iestādes. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts paredz atteikties no publikācijām oficiālajā izdevumā "Latvijas Vēstnesis", bet tā vietā publikācijas veikt Uzņēmumu reģistra tīmekļvietnē. Proti, tāpat kā līdz šim, veicot izmaiņas Eiropas kooperatīvajā sabiedrībā, Uzņēmumu reģistrs publicēs ierakstus, tikai darīs to savā tīmekļvietnē. Līdz ar to secināms, ka Eiropas kooperatīvo sabiedrību administratīvais slogs nemainīsies, jo nemainīsies pienākumu apjoms. |
| 3. | Administratīvo izmaksu monetārs novērtējums | Nav |
| 4. | Atbilstības izmaksu monetārs novērtējums | Nav |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Lai ieviestu Direktīvas 2019/1151 prasības par ziņu un dokumentu publicēšanu, tika izstrādāts likumprojekts "Grozījumi Komerclikumā" un "Grozījumi likumā "Par Latvijas Republikas Uzņēmumu reģistru"", kas 2021. gada 11. februārī tika izsludināti Valsts sekretāru sanāksmē (protokollēmums Nr. 6 17. § un 18. §). |
| 2. | Atbildīgā institūcija | Tieslietu ministrija |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Direktīva 2019/1151 jāievieš līdz 2021. gada 1. augustam. Savukārt Direktīvas 2019/1151 13.i pants, 13.j panta 2. punkts un 16. panta 6. punkts nacionālajos tiesību aktos jāievieš līdz 2023. gada 1. augustam. Atbilstoši Direktīvas 2019/1151 2. panta 3. punktā noteiktajam, dalībvalstis, kuras Direktīvas 2019/1151 transponēšanā sastopas ar sevišķām grūtībām, ir tiesīgas izmantot paredzētā laikposma (2021. gada 1. augusts) pagarinājumu, kas nepārsniedz vienu gadu. Par savu nodomu izmantot pagarinājumu nepieciešams paziņot Eiropas Komisijai līdz 2021. gada 1. februārim. |
| 2. | Citas starptautiskās saistības | Nav |
| 3. | Cita informācija | Nav |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | 1) Eiropas Parlamenta un Padomes 2019. gada 20. jūnija Direktīva (ES) 2019/1151, ar ko groza Direktīvu (ES) 2017/1132 attiecībā uz digitālo rīku un procesu izmantošanu sabiedrību tiesībās | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 1. panta 4. punkts  (13.d pants) | Likumprojekta 1. pants un 2. pants (likuma 5. panta septītā daļa un 7. panta ceturtā), likumprojekta "Grozījumi Komerclikumā" 5. pants,  Ministru kabineta 2011. gada 3. maija noteikumu Nr. 333  "Kārtība, kādā plānojami un uzskaitāmi ieņēmumi no maksas pakalpojumiem un ar šo pakalpojumu sniegšanu saistītie izdevumi, kā arī maksas pakalpojumu izcenojumu noteikšanas metodika un izcenojumu apstiprināšanas kārtība" 10. punkts | ES tiesību norma jau ir ieviesta pilnībā | Neparedz stingrākas prasības, nekā paredzēts ES tiesību normā |
| 1. panta 6. punkts  (16. panta 1. punkts) | Komerclikuma 6. pants, 9. panta trešā daļa,  likuma "Par Latvijas Republikas Uzņēmumu reģistru" 15. panta pirmā daļa, Komisijas Īstenošanas regulas (ES) 2020/2244[[4]](#footnote-4) pielikuma 8. punkts | ES tiesību norma jau ir ieviesta pilnībā | Neparedz stingrākas prasības, nekā paredzēts ES tiesību normā |
| 1. panta 6. punkts  (16. panta 2. punkts) | Komerclikuma 9. panta trešā daļa, 8. panta trešā līdz septītā daļa, likuma "Par Latvijas Republikas Uzņēmumu reģistru", 4. panta 5.6punkts, 16. pants un 17. pants. | ES tiesību norma jau ir ieviesta pilnībā | Neparedz stingrākas prasības, nekā paredzēts ES tiesību normā |
| 1. panta 6. punkts  (16. panta 3. punkts) | Likumprojekta 3. panta (likuma 8. panta pirmā daļa), Komerclikuma  7. panta pirmā daļa, 8. panta otrā līdz septītā daļa,  likuma "Par Latvijas Republikas Uzņēmumu reģistru" 4.10pants, 4.11panta pirmā daļa un 4.15pants,  likumprojekta 2. pants. | ES tiesību norma jau ir ieviesta pilnībā | Neparedz stingrākas prasības, nekā paredzēts ES tiesību normā |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Direktīvas 2019/1151 1. panta 6. punkta 3. apakšpunkts (16. panta 3. punkts) paredz, ka Direktīvas 2019/1151 14. pantā minētos dokumentus un informāciju nodod atklātībā, darot tos publiski pieejamus. Turklāt valsts var arī pieprasīt, lai daži vai visi minētie dokumenti un informācija tiktu publicēti valsts oficiālajā vēstnesī, kas paredzēts minētajam nolūkam, vai piemērot vienlīdz efektīvus līdzekļus. Minētie līdzekļi ietver vismaz tādas sistēmas izmantošanu, kurā publicētajiem dokumentiem vai informācijai var piekļūt hronoloģiskā secībā, izmantojot centrālo elektronisko platformu. Latvija ieviesīs minēto normu, nododot atklātībā dokumentus un informāciju, darot tos publiski pieejamus Uzņēmumu reģistra tīmekļvietnē (<https://info.ur.gov.lv>). | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Nav | | |
| Cita informācija | Nav | | |

|  |
| --- |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sagaidāms, ka pēc likumprojekta pieņemšanas, lai informētu sabiedrību par izmaiņām, sekos plašāki sabiedrības informēšanas pasākumi, ievietojot informāciju gan Uzņēmumu reģistra tīmekļvietnē, gan sociālajos tīklos. |
| 2. | Sabiedrības līdzdalība projekta izstrādē | Likumprojektā tiek veikti nelieli tehniski grozījumi, lai salāgotu komercreģistra publicitātes regulējumu, kas tiek mainīts ar likumprojektu "Grozījumi Komerclikumā", līdz ar to sabiedrības pārstāvji varēja līdzdarboties likumprojekta "Grozījumi Komerclikumā" izstrādē, rakstveidā no 2020. gada 4. līdz 18. decembrim sniedzot viedokļus par likumprojektu, kas tika publicēts 2020. gada 4. decembrī Tieslietu ministrijas tīmekļvietnē (saite: https://www.tm.gov.lv/lv/pazinojums-par-lidzdalibas-iespejam-likumprojekta-grozijumi-komerclikuma-izstrades-procesa-lidz-2020-gada-18-decembrim) un Valsts kancelejas tīmekļvietnē. |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi par likumprojektu "Grozījumi Komerclikumā" nav saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, Uzņēmumu reģistrs, valsts sabiedrība ar ierobežotu atbildību "Latvijas Vēstnesis" (Latvijas Republikas oficiālais izdevējs). |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts paredz, ka turpmāk Eiropas kooperatīvo sabiedrību likumā noteiktās ziņas publicēs automātiski ar sistēmas palīdzību Uzņēmumu reģistra tīmekļvietnē (<https://info.ur.gov.lv>). Turklāt jau pašlaik Uzņēmumu reģistra tīmekļvietnē tiek atspoguļota informācija (t.sk. ieraksti) un dokumenti, kas atrodas Uzņēmumu reģistra rīcībā un reģistrācijas lietas publiskajā daļā, līdz ar to tas neradīs papildu slogu Uzņēmumu reģistram.  Jaunas institūcijas nav nepieciešams izveidot, kā arī nav paredzēta esošo institūciju likvidācija vai reorganizācija.  Likumprojekts tiks īstenots esošo cilvēkresursu ietvaros. |
| 3. | Cita informācija | Nav |

Iesniedzējs:

Tieslietu ministrijas valsts sekretārs Raivis Kronbergs

Cehanoviča 67036953

[Anita.Cehanovica@tm.gov.lv](mailto:Anita.Cehanovica@tm.gov.lv)

1. Eiropas Parlamenta un Padomes 2019. gada 20. jūnija Direktīva (ES) 2019/1151, ar ko groza Direktīvu (ES) 2017/1132 attiecībā uz digitālo rīku un procesu izmantošanu sabiedrību tiesībās (Dokuments attiecas uz EEZ). http://data.europa.eu/eli/dir/2019/1151/oj [↑](#footnote-ref-1)
2. 2020. gada 24. novembra likums "Grozījumi Oficiālo publikāciju un tiesiskās informācijas likumā". https://likumi.lv/ta/id/319394 [↑](#footnote-ref-2)
3. Pieejams: <https://eur-lex.europa.eu/eli/reg/2003/1435/oj/?locale=LV> [↑](#footnote-ref-3)
4. Komisijas Īstenošanas 2020. gada 17. decembris Regula (ES) 2020/2244, ar ko paredz noteikumus par to, kā Eiropas Parlamenta un Padomes Direktīvu (ES) 2017/1132 piemēro attiecībā uz tehniskajām specifikācijām un procedūrām reģistru savstarpējās savienojamības sistēmai, un ar ko atceļ Komisijas Īstenošanas regulu (ES) 2015/884 (Dokuments attiecas uz EEZ); http://data.europa.eu/eli/reg\_impl/2020/2244/oj [↑](#footnote-ref-4)